Direktiva Sveta

z dne 9. oktobra 1990

o frekvenčnih pasovih, ki so določeni za usklajeno uvajanje vseevropskega kopenskega javnega radijskega osebnega klica v Skupnosti

(90/544/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 100a Pogodbe,

ob upoštevanju predloga Komisije [1],

v sodelovanju z Evropskim parlamentom [2],

ob upoštevanju mnenja Ekonomsko-socialnega odbora [3],

ker Svet v Priporočilu 84/549/EGS [4] zahteva uvajanje storitev na podlagi skupnega usklajenega pristopa na področju telekomunikacij;

ker naj se za gospodarski razvoj Skupnosti v celoti uporabljajo viri, ki jih zagotavljajo sodobna telekomunikacijska omrežja;

ker so storitve radijskega osebnega klica odvisne od razporeditve in razpoložljivosti primernih frekvenc za oddajanje in sprejemanje med fiksnimi baznimi postajami in sprejemniki radijskega osebnega klica;

ker se frekvence in kopenski javni radijski osebni klicni sistemi, ki se zdaj uporabljajo v Skupnosti, med seboj močno razlikujejo in ne omogočajo vsem potujočim uporabnikom, da bi izkoristili ugodnosti evropskih storitev in evropskih trgov;

ker bo uvajanje zmogljivejšega radijskega sporočilnega sistema Ermes (European Radio Messaging System), ki ga zdaj opredeljuje Evropski inštitut za telekomunikacijske standarde (ETSI), zagotovilo edinstveno priložnost za vzpostavitev prave vseevropske storitve radijskega osebnega klica;

ker je Evropska konferenca poštnih in telekomunikacijskih uprav (CEPT) določila simpleksni frekvenčni pas 169,4–169,8 MHZ kot najprimernejši pas za javni radijski osebni klic; ker je ta izbira v skladu z določbami Pravilnika o radiokomunikacijah Mednarodne zveze za telekomunikacije (ITU);

ker so v Priporočilu CEPT T/R 25-07 o usklajevanju frekvenc za evropski radijski sporočilni sistem določeni evropski kanali za sistem ERMES;

ker nekatere države članice dele frekvenčnega pasu uporabljajo ali nameravajo uporabljati za druge radijske storitve;

ker bo vse večja razpoložljivost zgoraj navedenega zahtevanega dela frekvenčnega pasu nujno potrebna za vzpostavitev prave vseevropske storitve radijskega osebnega klica;

ker bo potrebno določeno prilagajanje, da bi se lahko upoštevale različne zahteve glede frekvenc v različnih državah članicah; ker bo treba zagotoviti, da takšno prilagajanje ne bo upočasnilo širitve vseevropskega sistema;

ker bo treba med sosednjimi državami po potrebi določiti usklajevalne postopke;

ker bo izvajanje Priporočila Sveta 90/543/EGS z dne 9. oktobra 1990 o usklajenem uvajanju vseevropskega kopenskega javnega radijskega osebnega klica v Skupnosti [5] omogočilo začetek delovanja vseevropskega sistema najpozneje do 31. decembra 1992;

ker se lahko na podlagi sedanjih tehnoloških in tržnih gibanj predvideva, da bo frekvenčni pas 169,4–169,8 MHz določen kot pas, iz katerega bodo izbrane frekvence za izvajanje in širitev vseevropskega radijskega osebnega klicnega sistema v skladu s tržnimi zahtevami;

ker bo Direktiva Sveta 86/361/EGS z dne 24. julija 1986 o začetni fazi medsebojnega priznavanja odobritve tipa za telekomunikacijsko terminalsko opremo [6] omogočila hitro uvedbo enotnih specifikacij o skladnosti za vseevropski kopenski javni radijski osebni klicni sistem;

ker Skupina za analizo in načrtovanje (GAP) v svojem poročilu o javni mobilni komunikaciji, ki ga je sestavila za Skupino visokih uradnikov za telekomunikacije (SOG-T), močno priporoča, da se telekomunikacijske uprave dogovorijo o uporabi enakih radijskih frekvenc za radijske osebne klice;

ker so telekomunikacije uprave, Evropska konferenca poštnih in telekomunikacijskih uprav (CEPT) in proizvajalci telekomunikacijske opreme v državah članicah ugodno ocenili poročilo;

ker je radijski osebni klic metoda komunikacije s posebno učinkovito izrabo spektra za obveščanje in/ali pošiljanje sporočil potujočim uporabnikom,

SPREJEL NASLEDNJO DIREKTIVO:

Člen 1

V tej direktivi "vseevropska storitev kopenskega javnega radijskega osebnega klica" pomeni storitev javnega radijskega osebnega klica, temelječa na prizemni infrastrukturi v državah članicah v skladu z enotno specifikacijo, ki omogoča osebam, ki to želijo, da oddajajo in/ali sprejemajo alarmna in/ali numerična ali alfanumerična sporočila kjerkoli na območju pokritosti s storitvijo v Skupnosti.

Člen 2

1. Države članice v skladu s Priporočilom CEPT T/R 25-07 določijo štiri kanale v frekvenčnem pasu 169,4–169,8 MHz, ki bodo imeli prednost in jih je treba zaščititi, po možnosti naj bodo:

- 169,6 MHz,

- 169,65 MHz,

- 169,7 MHz,

- 169,75 MHz,

za vseevropsko storitev kopenskega javnega radijskega osebnega klica najpozneje do 31. decembra 1992.

2. Države članice zagotovijo čimprejšnjo pripravo načrtov, ki bi omogočili, da vseevropska storitev javnega radijskega osebnega klica zasede celotni frekvenčni pas 169,4 do 169,8 MHz v skladu s povpraševanjem na trgu.

Člen 3

1. Države članice sprejmejo zakone in druge predpise, potrebne za uskladitev s to direktivo, najpozneje do 18. oktobra 1991. O tem takoj obvestijo Komisijo.

2. Države članice sporočijo Komisiji besedilo določb nacionalne zakonodaje, sprejetih na področju, ki ga ureja ta direktiva.

Člen 4

Komisija poroča Svetu o izvajanju te direktive najpozneje do konca leta 1996.

Člen 5

Ta direktiva je naslovljena na države članice.

V Luxembourgu, 9. oktobra 1990

Za Svet

Predsednik

P. Romita

[1] UL C 43, 23.2.1990, str. 6.

[2] UL C 15, 22.1.1990, str. 84 inUL št. C 231, 17.9.1990, str. 86.

[3] UL C 298, 27.11.1989, str. 27.

[4] UL L 298, 16.11.1984, str. 49.

[5] UL L 310, 9.111990, str. 23.

[6] UL L 217, 5. 8. 1986, str. 21

--------------------------------------------------